Návrh
finančného a organizačného zabezpečenia predsedníctva Slovenskej republiky v Stredoeurópskej iniciatíve (SEI) v roku 2005

1.	Všeobecná informácia o SEI

      Od Iniciatívy "4" cez Pentagonálu, Hexagonálu predstavuje v súčasnosti SEI spoluprácu 17 stredo- a juhovýchodných štátov Európy (Albánsko, Bielorusko, Bosna a Hercegovina, Bulharsko, Česká republika, Chorvátsko, Macedónsko, Maďarsko, Moldavsko, Poľsko, Rakúsko, Rumunsko, Slovensko, Slovinsko, Srbsko a Čierna Hora, Taliansko a Ukrajina), ktoré majú spoločné geografické, historické a kultúrne prepojenie v stredoeurópskom kontexte.

      SEI nie je medzinárodnou organizáciou, ale len jednou z foriem regionálnej spolupráce. Ako taká nemá ani štruktúru, ani riadiace orgány, ani ostatné atribúty medzinárodnej organizácie. V tejto súvislosti je všetkými členskými štátmi považovaná za vhodnú platformu pre  všestrannú vzájomnú výmenu názorov na aktuálne otázky  týkajúce sa celého regiónu. Najvyššou úrovňou SEI sú schôdzky predsedov vlád (konajú sa jedenkrát ročne na jeseň) a schôdzky ministrov zahraničných vecí (konajú sa každoročne na jar). Výkonnou zložkou medzi schôdzkami premiérov a ministrov sú zasadnutia Výboru národných koordinátorov. Na summite SEI v Sarajeve (1997) došlo k vytvoreniu Výkonného sekretariátu SEI v Terste ako administratívnej podpory predsedníckemu štátu. 

      Vzhľadom na zmenenú politickú situáciu v Európe po vstupe 5 členských krajín SEI do EÚ k 1. máju 2004  a tiež vstup 4 krajín SEI do NATO si SEI kladie za svoju prvoradú úlohu pomáhať tým svojim členským štátom, ktoré sa uchádzajú o členstvo v únii, resp. NATO, pokračovať v ich vnútornej ekonomickej transformácii a odstraňovať prekážky, ktoré bránia alebo spomaľujú ich hospodársku integráciu do transatlantických štruktúr, a tak uľahčiť dosiahnutie cieľov stanovených v záveroch zo schôdzky v Kodani v roku 1993, zaoberajúcej sa nečlenskými štátmi EÚ. Prostriedkom na dosiahnutie tohto cieľa má byť transfer skúseností a poznatkov nových členských krajín EÚ  a NATO práve týmto krajinám.
 
      Okrem politickej a bezpečnostnej spolupráce zostáva agendou SEI aj ekonomická spolupráca medzi jej členskými krajinami. Prioritnými oblasťami sú okrem hospodárskej spolupráce, rozvoja infraštruktúry, malého a stredného podnikania a turizmu, aj poľnohospodárstvo, cezhraničná spolupráca, spolupráca v oblasti vedy, technológií, kultúry, vzdelania a boja proti organizovanému zločinu. Akčný plán na roky 2004 – 2006 stanovuje činnosti v jednotlivých oblastiach spolupráce.

      Aktivity SEI sa opierajú o 16 stálych pracovných skupín. SR spolupredsedá s Talianskom Pracovnej skupine pre boj s organizovaným zločinom a so Srbskom a Čiernou Horou Pracovnej skupine pre kultúru a vzdelanie, kde vedie Task Force pre kultúru. K finančnému pokrytiu aktivít pracovných skupín SEI sú k dispozícii Kooperačný fond SEI a Trust fond SEI v EBOR.  

      Od 1. 1. 2004 je predsedníckou krajinou SEI Slovinsko. Podľa pôvodného systému (abecedné poradie v anglickom jazyku) mala byť predsedníckou krajinou v tomto roku Slovenská republika.  Na základe žiadosti Slovinska, ktoré v r. 2005 predsedá OBSE, prišlo k zmene poradia a Slovensko bude predsedať SEI v roku 2005. V tomto roku sme už členom Trojky (predseda, predchádzajúci predseda, nadchádzajúci predseda – v r. 2004 – Slovinsko, Poľsko, Slovensko), resp. rozšírenej Trojky (+ Taliansko). 
	
      Od roku 1996 sa po vzájomnej dohode začal nový  cyklus rotácie predsedníctva podľa anglickej abecedy -  Rakúskom (Austria) v ročných cykloch. V súčasnosti je v rámci SEI otvorenou otázkou nasledujúci systém rotácie predsedníctva. V roku 2005 bude mať predsedníctvo SEI Slovensko a tým sa ukončí pôvodný cyklus preberania predsedníctva v rámci SEI. Návrh, ktorý má doposiaľ najširšiu podporu, vychádza z princípu, aby po SR rotovalo predsedníctvo medzi krajinami, ktoré doposiaľ neviedli predsedníctvo SEI, t. j. ide o tzv. nových členov SEI (pripojili sa k SEI po r. 1993) – Albánsko, Bielorusko, Bulharsko, Moldavsko, Rumunsko, Srbsko a Čierna Hora a Ukrajina. Po ukončení tohto cyklu bude rozhodnuté o ďalšom spôsobe rotácie predsedníctva SEI.

      SR patrí k tzv. pôvodným členom SEI a pravidelne sa zúčastňuje všetkých vrcholných schôdzok SEI, ako aj stretnutí ministrov zahraničných vecí.

      SEI ponúka SR široký rámec pre všestranný dialóg so 16 štátmi strednej a východnej Európy prostredníctvom pracovných skupín a iných foriem odbornej spolupráce a umožňuje výmenu vedomostí a skúseností s odborníkmi z iných štátov. Zároveň jej otvára dodatočné finančné kanály pre vlastné potreby (prostredníctvom fondov SEI) a umožňuje jej stály rámec pre pravidelné kontakty s krajinami hlavne juhovýchodnej Európy, s ktorými má možnosť vstupovať do projektov aj v záujme tretích krajín, čo je prínosom aj pre slovenské bilaterálne vzťahy.

      Široký záber SEI, jej politická, ekonomická a parlamentná dimenzia kladie na predsedajúcu krajinu vysoké nároky. Z tohto dôvodu MZV SR ako koordinátor spolupráce SR so SEI začal už koncom roka 2003 prípravu na prevzatie predsedníctva SR v SEI v roku 2005. V tejto súvislosti vedenie MZV SR prerokovalo v marci 2004 informáciu o prípravách na prevzatie predsedníctva SR v SEI v roku 2005. Následne MZV SR predkladá vláde SR na schválenie koncepciu a finančné zabezpečenie slovenského predsedníctva SEI.

      Po obsahovej stránke bude SR kontinuálne dodržiavať aktuálnu líniu SEI stanovenú vzhľadom na meniacu sa situáciu v Európe. Ide o posilňovanie užšej spolupráce s EÚ a transfer skúseností a poznatkov z prístupových procesov do euroatlantických štruktúr, keďže už v tomto roku sa zvýšil počet členov SEI v EÚ a väčšina zostávajúcich členských krajín SEI už prejavila svoj záujem o postupné pripojenie sa do EÚ, resp. NATO.

      Vychádzajúc z tradícií SEI sa očakáva, že SR bude v priebehu roka 2005 hostiť summit predsedov vlád členských krajín SEI, stretnutie ich ministrov zahraničných vecí, stretnutie ministrov hospodárstva, Ekonomické fórum SEI, Mládežnícke fórum, stretnutia zástupcov národných parlamentov a reprezentantov obchodných komôr. Okrem toho, vzhľadom na svoje pôsobenie v pracovných skupinách SEI, má SR zámer, v zastúpení rezortov, organizovať medzinárodnú konferenciu zameranú na boj proti organizovanému zločinu a konferenciu v oblasti kultúry. 

Pracovná skupina pre boj s organizovaným zločinom 

      Vzhľadom na nadchádzajúce predsedníctvo SR v SEI je zámerom MZV SR zaktivizovať tie pracovné skupiny SEI, ktorým Slovensko predsedá. Určitý náboj získala vzájomná spolupráca aj zmenou na postoch predsedov týchto pracovných skupín. 

      V rámci PS pre boj s organizovaným zločinom sa v tomto roku uskutočnilo v spolupráci so Sekretariátom SEI v Terste stretnutie v Bratislave v dňoch 31. mája – 1. júna 2004. Bolo to spoločné stretnutie Pracovnej skupiny pre boj s organizovaným zločinom a Pracovnej skupiny pre migráciu. Hlavnými témami stretnutia boli: 

-	flexibilnosť vízových režimov
-	súčasný stav readmisných dohôd medzi krajinami SEI
-	ilegálna migrácia a pašovanie.

Druhé stretnutie PS v tomto roku sa uskutoční pravdepodobne na jeseň v Taliansku. 

      V rámci plánovaných aktivít na rok 2005 počas slovenského predsedníctva plánuje MV SR zorganizovať medzinárodnú konferenciu na aktuálne témy v oblasti boja s organizovaným zločinom, terorizmom, nezákonným obchodovaním s ľudskými bytosťami, ilegálnou migráciou a počítačovej kriminality. 

Task Force pre kultúru  

      MK SR ako garant tejto skupiny sa v najväčšej miere zapája do predkladania projektov na podporu z Kooperačného fondu SEI. V tomto roku sa plánuje uskutočniť 1 pracovné stretnutie TF v Bratislave, resp. na Slovensku.

      V predsedníckom roku 2005 navrhuje MK SR zorganizovať medzinárodnú konferenciu SEI v rámci kultúrnej akcie „Filmový festival Artfilm v Trenčianskych Tepliciach a veľtrh (malých) producentov“, resp. aj akciu menšieho formátu na tému „Kultúrne dedičstvo – konferencia (seminár) reštaurátorov z krajín SEI v Banskej Štiavnici“. 

2. Priority a aktivity slovenského predsedníctva

      V meniacom sa európskom prostredí bude pre SEI dôležité úzko spolupracovať s EÚ. Po rozšírení EÚ 1. mája 2004 sa zvýšil počet členských krajín EÚ v tomto zoskupení, a tým sa zvýšili možnosti ďalšej spolupráce. Vo vzťahu k doteraz nečlenským krajinám bude SR prejavovať spoluprácu a podporu pri ich integračných procesoch a snahách o začlenenie sa do demokratickej zjednocujúcej sa Európy. V tejto súvislosti by SR mala posilňovať spoluprácu s tzv. kontaktným bodom v EK pre SEI, ktorá napomáha skvalitňovaniu komunikácie s EÚ a je významným prínosom k zdôrazneniu technickej pomoci SEI.

      SEI má perspektívu zohrať významnú úlohu v meniacom sa bezpečnostnom prostredí v regióne – napr. spoločná ochrana hraníc (boj proti organizovanému zločinu, migrácii a pašovaniu drog). SEI má potenciál sa stať fórom na výmenu skúseností a informácií v oblasti boja proti organizovanému zločinu a nelegálnej migrácii v súvislosti s využívaním tzv. balkánskej cesty pre pašovanie drog a nelegálnych migrantov do vyspelých častí Európy. V neposlednom rade môže SEI plniť úlohu konzultačného fóra (výmena skúseností a informácií) v oblasti boja s medzinárodným zločinom.

      Okrem integračných a bezpečnostných otázok je potrebné rozvíjať hospodársku spoluprácu a obchod. Práve tento aspekt by mal byť kľúčovým v ďalšej spolupráci medzi členskými krajinami SEI. Možným prostriedkom na jeho dosiahnutie je Ekonomické fórum SEI, ktoré sa každoročne uskutočňuje súbežne so summitom predsedov vlád členských krajín SEI na jeseň v príslušnom roku.

      Ciele SEI môžu byť naplnené predovšetkým efektívnou prácou a aktivitami 16 pracovných skupín, ktoré by sa mali zamerať hlavne na projektové aktivity a možnosti čerpania finančných prostriedkov z Fondu SEI v Európskej banke pre rekonštrukciu a rozvoj (EBOR). Východiskom ich efektívnej práce by mali byť aktuálny Akčný plán. Kľúčovými oblasťami je hospodárska spolupráca, boj s organizovaným zločinom, infraštruktúra, cezhraničná spolupráca, podpora malého a stredného podnikania, kultúra, vzdelanie a veda a technika.  

      Z politického hľadiska je možné využiť predsedníctvo SR v SEI na zviditeľnenie SR na jednej strane, ako aj na zviditeľnenie SEI ako takej. Je taktiež potrebné zintenzívniť spoluprácu medzi SEI a Európskou komisiou a naštartovať mnohé aktivity v rámci zoskupenia, ktoré majú celospoločenský význam pre SR.

Návrh priorít

-	intenzifikácia diskusie o transformácii SEI vo svetle rozšírenia EÚ a NATO o nových členov – zabránenie budovania nových hraníc v Európe a posilnenie spolupráce s EK;
-	zabezpečenie kompatibility priorít predsedníctva s prioritami iných regionálnych zoskupení;
-	transfer know-how a skúseností SR z prístupových procesov do transatlantických štruktúr;
-	dôraz na prenášanie skúseností SR z procesu transformácie a to najmä v nasledujúcich oblastiach:
1.	posilňovanie základných atribútov demokratického právneho štátu, 
2.	budovanie porozumenia medzi národmi prostredníctvom kultúrnych stykov,
3.	hospodárska spolupráca (usporiadanie v poradí 8. Ekonomického summitu SEI).

Plánované povinné aktivity
	
-	stretnutie ministrov zahraničných vecí SEI (jún 2005, Vysoké Tatry);
-	stretnutia Výboru národných koordinátorov SEI (február, jún, november 2005, Bratislava);
-	summit SEI na úrovni predsedov vlád členských krajín (november 2005, Bratislava);
-	stretnutia Parlamentného zhromaždenia SEI (marec, október 2005, Bratislava);
-	8. Ekonomický summit SEI – SEF 2005 (november 2005, Bratislava);
-	stretnutie predsedov obchodných a priemyselných komôr členských krajín SEI (november 2005, Bratislava);
-	okrúhly stôl ministrov hospodárstva SEI (november 2005, Bratislava);
-	Fórum mládeže (november 2005, Bratislava).

Plánované nepovinné aktivity 

-	Medzinárodná konferencia o boji proti organizovanému zločinu (Bratislava, dátum bude upresnený) organizovaná v spolupráci s príslušnou medzinárodnou organizáciou, zodp. MV SR
-	Medzinárodná konferencia o kinematografii v regióne krajín SEI (Bratislava, dátum bude upresnený) organizovaná v spolupráci s Filmovým festivalom Artfilm v Trenčianskych Tepliciach, zodp. MK SR
-	stretnutie ministrov pôdohospodárstva (Bratislava, dátum bude upresnený), zodp. MP SR;
-	každomesačné stretnutia veľvyslancov členských krajín SEI pri OSN v New Yorku.
-	podujatie organizované mimovládnymi organizáciami o aktuálnej situácii v oblasti regionálnej politiky.

3.      Finančné a organizačné zabezpečenie predsedníctva SEI jednotlivými rezortmi  
         zodpovednými za príslušné podujatia 

      Široký záber SEI, jej politická, ekonomická, obchodná a parlamentná dimenzia, kladie na predsedajúcu krajinu vysoké nároky – finančné a personálne. Je preto nevyhnutné včasné vyčlenenie finančných prostriedkov potrebných na organizáciu všetkých podujatí, ale aj kapacitné posilnenie.

      V rámci priebežnej prípravy na prevzatie predsedníctva sa budú konať pod gesciou MZV SR od septembra 2004 mesačné porady všetkých rezortov a inštitúcií zapojených do organizačných príprav. Vytvorenie prípravného výboru bude v priebehu septembra 2004 iniciovať MZV SR. 

      Aktuálne informácie k jednotlivým aktivitám a k SEI vo všeobecnosti budú prístupné na webovej stránke MZV SR. Zároveň bude vytvorená osobitná webová stránka pre predsedníctvo SR v SEI v anglickom jazyku pre potreby ostatných členov SEI. 

      Počas predsedníctva využije MZV SR aj kapacity mimovládnych organizácií a think-tankov pôsobiacich v oblasti zahraničnej politiky.  

      Jednotlivé aktivity a predpokladané členenie výdavkov podľa kompetentných rezortov: 

A)	Stretnutie ministrov zahraničných vecí SEI 
 
            Stretnutia Výboru národných koordinátorov SEI

            zodpovedné: Ministerstvo zahraničných vecí SR

Celkové plánované výdavky: 5 000 000, - Sk

 a/ výdavky súvisiace s organizačným a protokolárnym zabezpečením akcie (zabezpečenie ubytovacích, stravovacích, prepravných služieb a exkurzií pre účastníkov akcie,  priestorové vybavenie, technické zabezpečenie akcie a ozvučenie, tlmočnícke služby, náklady na prenájom priestorov, rokovacích miestností a prevádzkové služby, dary, zabezpečenie bezpečnostných, dopravných a zdravotníckych opatrení): 2 700 000, - Sk

b/  mediálna prezentácia SR (komunikácia a propagácia) počas akcií (propagačné  materiály, webová stránka, sprievodné akcie): 500 000, - Sk.

      c/	výdavky spojené s organizáciou stretnutí Výboru národných koordinátorov 
           (stravovanie, prenájom priestorov, kultúrny program, preprava, propagačné materiály): 
            500 000,- Sk x 3, t. j. 1 500 000, - Sk
 
      d/   výdavky spojené s organizáciou podujatí zabezpečovaných mimovládnymi
            organizáciami/think-tankami (na základe výberového konania): 300 000,- Sk

B)	Summit predsedov vlád SEI 

            zodpovedný Úrad vlády SR

Celkové plánované výdavky: 6 680 000, - Sk

 a/ výdavky súvisiace s organizačným a protokolárnym zabezpečením akcie (zabezpečenie ubytovacích, stravovacích, prepravných služieb a exkurzií pre účastníkov akcie,  priestorové vybavenie, komunikačné služby, technické zabezpečenie akcie a ozvučenie, tlmočnícke služby, náklady na prenájom priestorov, rokovacích miestností a prevádzkové služby):  3 830 000, - Sk

b/  mediálna prezentácia SR (komunikácia a propagácia) počas summitu (propagačné  materiály a sprievodné akcie): 1 000 000, - Sk.

      c/	výdavky spojené s bezpečnostnými opatreniami, odklonením dopravy, poriadkovou  
            službou Magistrátu hlavného mesta SR Bratislavy, zdravotníckym zabezpečením:
            1 850 000, - Sk 

 
C)	Stretnutie Parlamentného zhromaždenia SEI (marec, október 2005, Bratislava)
   
      zodpovedá Národná rada SR

Celkové plánované výdavky: 4 000 000, - Sk

 a/ Parlamentný výbor – marec 2005, NR SR (organizačné a protokolárne
     zabezpečenie – stravovanie, občerstvenie, kultúrny program, doprava, tlmočenie, 
      propagačné materiály) – 1 000 000,- Sk

b/  Parlamentné zhromaždenie – október 2005, NR SR - (organizačné a protokolárne
     zabezpečenie – stravovanie, občerstvenie, kultúrny program, doprava, tlmočenie, 
      propagačné materiály) – 2 000 000,- Sk

c/  Mimoriadne zasadnutie Stáleho výboru (podľa potreby 2 dni, NR SR - organizačné 
     a protokolárne zabezpečenie – stravovanie, občerstvenie, kultúrny program, doprava, 
     tlmočenie, propagačné materiály) – 1 000 000,- Sk

D)	8. Ekonomický summit SEI – SEF 2005 (november 2005, Bratislava)

zodpovedá: Ministerstvo hospodárstva SR

Celkové plánované výdavky: 3 500 000, - Sk

a/ Okrúhly stôl ministrov hospodárstva členských krajín SEI (ubytovanie pre
    vedúcich delegácií, stravovanie, občerstvenie, tlmočenie, prenájom miestností, 
    propagačné materiály): 1 500 000,- Sk

b/ 8. Ekonomické fórum SEI (prenájom priestorov – stánky, priestory pre tlač, 
    projektová miestnosť, seminárne a panelové haly, propagačné materiály, 
    občerstvenie, hostesky): 2 000 000,- Sk

E)	Fórum mládeže (november 2005, Bratislava)

zodpovedá Ministerstvo školstva SR

Celkové plánované výdavky: 4 000 000, - Sk

a/ organizačné a technické zabezpečenie 3 zasadnutí pracovnej skupiny SEI pre 
    mládež (ubytovanie, stravovanie pre cca 22 účastníkov, prenájom priestorov na 
    rokovanie, vnútroštátna preprava, technické zabezpečenie stretnutia): 92 000,- Sk x 3, 
    t. j. 276 000,- Sk 				

 b/ organizačné a technické zabezpečenie Fóra mládeže SEI (ubytovanie, stravovanie pre cca 150 účastníkov, prenájom priestorov na rokovanie, prenájom techniky, preprava, tlmočenie, propagačné materiály, kultúrny program, rezerva): 2 830 000,- Sk

c/ medzinárodný seminár (ubytovanie, stravovanie pre cca 50 účastníkov, prenájom   
    priestorov a techniky, tlmočenie, propagačné materiály, kultúrny program):
    894 000, - Sk						

F)	Medzinárodné kinematografické podujatie spojené s Art Filmom v Trenčianskych Tepliciach

zodpovedá Ministerstvo kultúry SR

Celkové plánované výdavky: 980 000, - Sk

a/ organizačné zabezpečenie podujatia (ubytovanie, stravovanie pre cca 50 
    účastníkov): 550 000,- Sk

b/ technické  a administratívne zabezpečenie podujatia (tlmočenie, prenájom
    miestností, doprava): 430 000,- Sk

G)	Medzinárodná konferencia o boji proti organizovanému zločinu 

zodpovedá Ministerstvo vnútra SR

Celkové plánované výdavky: 1 211 900, - Sk

a/ organizačné zabezpečenie podujatia (ubytovanie, stravovanie pre cca 32 
    účastníkov): 676 000,- Sk

b/ technické  a administratívne zabezpečenie podujatia (tlmočenie, prenájom
    miestností): 189 000,- Sk

c/ dodatočné zabezpečenie (konferenčné materiály, dary, propagačné materiály, 
    kultúrny program):  346 900, - Sk

H)	Stretnutie ministrov poľnohospodárstva

zodpovedá: Ministerstvo pôdohospodárstva SR
 
Celkové plánované náklady: 1 500 000,- Sk

            a/ organizačné zabezpečenie podujatia (ubytovanie, stravovanie pre cca 80 osôb, 
                prenájom priestorov, tlmočenie): 1 142 600, - Sk

            b/ technické zabezpečenie a administratívne zabezpečenie podujatia (prenájom 
                priestorov, doprava, propagačné materiály, administratívne náklady, dary): 
                357 400, - Sk

Súhrnný prehľad aktivít Slovenskej republiky počas predsedníctva Stredoeurópskej iniciatívy (SEI) v roku 2005 a predpokladané finančné náklady

Č.p.	Podujatie/Aktivita	Zodpovedný rezort	Požadované finančné prostriedky	
 1. 	Stretnutie ministrov zahraničných vecí členských krajín SEI, jún 2005 a stretnutia Výboru národných koordinátorov SEI, február, jún, november 2005 	MZV SR	 5 000 000, - Sk	
 2.	Summit predsedov vlád členských krajín SEI	ÚV SR	 6 680 000,- Sk	
 3.	Stretnutia v Parlamentného výboru SEI, Parlamentného zhromaždenia SEI a mimoriadne zasadnutie Stáleho výboru	NR SR	 4 000 000,- Sk	
 4.	8. Ekonomické fórum SEI a Okrúhly stôl ministrov hospodárstva členských krajín SEI 	MH SR	 3 500 000,- Sk	
 5.	Fórum mládeže krajín SEI, zasadnutia Pracovnej skupiny SEI pre mládež, medzinárodný seminár	MŠ SR	 4 000 000,- Sk	
 6.	Medzinárodné kinematografické podujatie spojené s festivalom Art Film v Trenčianskych Tepliciach	MK SR	    980 000,- Sk	
 7.	Medzinárodná konferencia o boji proti organizovanému zločinu	MV SR	 1 211 900, - Sk	
 8.	Stretnutie ministrov pôdohospodárstva členských krajín SEI	MP SR	 1 500 000,- Sk	

Celková požadovaná suma:                                                              26 871 900, - Sk